SKRIFTLIG FORESPØRGSEL E-4160/00

af Alexandros Alavanos (GUE/NGL) til Kommissionen

(16. januar 2001)

Om: Bomuldskvoter

Den 11. december 2000 meddelte det græske landbrugsministerium, at det ville pålægge individuelle kvoter for det areal, som hver producent er berettiget til at dyrke i 2001, og for den produktion, der er støtteberettiget. Hver producent vil kunne dyrke et areal, der er 5 % mindre end det gennemsnitlige areal i de seneste fem år, og støttebeløbet for den dyrkede bomuldsmængde vil blive sænket med 5 % i forhold til gennemsnittet af de tre bedste bomuldshøster i løbet af de seneste fem år.

I Kommissionens svar på min skriftlige forespørgsel E-1952/00(1) hedder det, at den gældende fællesskabslovgivning ikke indeholder bestemmelser om begrænsninger for det areal, hvor der kan dyrkes bomuld. Det samme gælder naturligvis for den støtteberettigede produktion. Selv Kommissionens forslag om at tilpasse bomuldsordningen(2), som ikke er definitiv, og som ikke vil blive vedtaget før midten af februar 2001, indeholder ikke bestemmelser om anvendelsen af generelle individuelle kvoter for dyrkningen og produktionen af bomuld, men kun bestemmelser om, at der kan træffes foranstaltninger til begrænsning alene af det opdyrkede areal på grundlag af en række konkrete kriterier i visse regioner.

1. Hvorledes agter Kommissionen at intervenere for rettidigt at hindre gennemførelsen af foranstaltninger, der er i modstrid med den fællesskabslovgivning, der finder anvendelse for bomuld?

2. Hvorledes vil den sikre producenternes ret til at blive informeret rettidigt, dvs. i løbet af den periode, hvor de planlægger deres årlige høst, om de bestemmelser, der finder anvendelse for hver afgrøde, således at de kan træffe afgørelser og udføre det nødvendige arbejde (valg af afgrøde, leje af marker, markarbejde, indkøb af såsæd, anvendelse af gødningsstoffer, osv.)?

(1) EFT C 81 E af 13.3.2001, s. 117.

(2) KOM(1999) 492 endelig udg.

Svar afgivet på Kommissionens vegne af Franz Fischler

(20. februar 2001)

Det kan bekræftes, at der som anført i svaret på det ærede medlems forespørgsel E-1952/00(1) om støtteberettigede bomuldsarealer og støtteberettiget bomuldsproduktion ikke i den nugældende EF-lovgivning findes bestemmelser om begrænsning af de arealer, hvor der må dyrkes bomuld, og dermed heller ikke om begrænsning af den støtteberettigede bomuldsproduktion.

Efter en grundig gennemgang af det græske ministerielle dekret nr. 35870 af 10. februar 2000 om fastsættelse for produktionsåret 2000/01 af administrative foranstaltninger vedrørende bomuldsstøtten har Kommissionen indledt en overtrædelsesprocedure mod Grækenland i henhold til EF-traktatens artikel 226 (tidligere artikel 169).

Hvad angår de nye foranstaltninger, som det ærede medlem nævner for det kommende produktionsår 2001/02, så ønsker Kommissionen at foretage en nøjere gennemgang af bestemmelserne i forbindelse med den ministerielle bekendtgørelse af 11. december 2000, og den kan derfor ikke for indeværende udtale sig om sagen. Kommissionen forbeholder sig ret til efter en detaljeret gennemgang af dekretet at indlede en tilsvarende overtrædelsesprocedure som den, den har indledt for produktionsåret 2000/01.

Forslaget om en tilpasning af støtteordningen for bomuld blev offentliggjort den 13. december 1999(2). De i dette forslag indeholdte bestemmelser og specielt muligheden for, at medlemsstaterne i givet fald kan begrænse de støtteberettigede arealer på grundlag af objektive kriterier, har således på det normale tidspunkt for udsåningen allerede været kendt i flere måneder, og en overholdelse af princippet om de erhvervsdrivendes berettigede forventninger er dermed sikret.

De bestemmelser, der vedtages nationalt, må under ingen omstændigheder være i modstrid med den tilsvarende EF-lovgivning.

(1) EFT C 81 E af 13.3.2001.

(2) KOM(1999) 492 endelig udg.